Návrh na prerozdelenie účelových finančných prostriedkov - bežných transferov pre stredné odborné učilištia a strediská praktického vyučovania v roku 2001.
 
Stredné odborné učilištia a strediská praktického vyučovania sú v súčasnosti zriadené ústrednými orgánmi štátnej správy ako právnické osoby štátu – príspevkové organizácie. Financované sú v oblasti bežných výdavkov z rozpočtových kapitol krajských úradov, v oblasti kapitálových výdavkov z rozpočtov zriaďovateľov. Možno konštatovať, že vzhľadom na dvojkoľajnosť, v prípade, že akceptujeme pôsobnosť Ministerstva školstva Slovenskej republiky v oblasti tvorby právnych noriem ako aj metodiky prerozdeľovania finančných prostriedkov dokonca trojkoľajnosť v ich riadení a financovaní, predstavujú stredné odborné učilištia a strediská praktického vyučovania z hľadiska ich financovania najproblémovejšiu skupinu organizácií v odvetví školstva. 
Vo väzbe na uvedené skutočnosti bola z rozhodnutia vlády Slovenskej republiky vytvorená Rada vlády Slovenskej republiky pre otázky prípravy mládeže na povolania v stredných odborných učilištiach a zariadeniach praktického vyučovania (ďalej “Rada”), ktorej predsedu vykonáva minister školstva. 
Na svojich predchádzajúcich rokovaniach sa Rada zaoberala aj financovaním stredných odborných učilíšť a stredísk praktického vyučovania. Na základe požiadavky Ministerstva školstva Slovenskej republiky, ktoré podľa § 6, ods. 3, písm. f) zákona Slovenskej národnej rady č. 542/1990 Zb. o štátnej správe v školstve a školskej samospráve v znení neskorších predpisov navrhuje metodiku rozpisu prostriedkov štátneho rozpočtu (s výnimkou miezd) pre školy a školské zariadenia, bola Radou odsúhlasená metodika rozpisu účelových finančných prostriedkov - bežných transferov pre stredné odborné učilištia a strediská praktického vyučovania. Metodika vychádza z ustanovení § 12 zákona č. 29/1984 Zb. o sústave základných a stredných škôl (školský zákon) v znení neskorších predpisov, ktorý okrem iného ustanovuje, že stredným odborným učilištiam a strediskám praktického vyučovania, ktorých zriaďovateľom je ústredný orgán štátnej správy, sú zo štátneho rozpočtu financované platy a náhrady platov pedagogických zamestnancov a príprava žiakov, ktorí boli prijatí do stredného odborného učilišťa a nepripravujú sa pre konkrétnu právnickú osobu alebo fyzickú osobu (ďalej “štátni žiaci”). V rámci financovania prípravy štátnych žiakov sa podľa prijatej metodiky zohľadňujú platy a náhrady platov nepedagogických zamestnancov a zostatok finančných prostriedkov sa rozdeľuje na žiaka podľa ekonomickej náročnosti jednotlivých študijných a učebných odborov. 
Z vyššie uvedeného vyplýva, že metodika rozpisu účelových finančných prostriedkov - bežných transferov pre stredné odborné učilištia a strediská praktického vyučovania je naviazaná na počty žiakov a platové inventúry zamestnancov na príslušný školský rok. Keďže tieto údaje na školský rok 2000/2001 boli známe až po schválení návrhu zákona o štátnom rozpočte na rok 2001 vládou Slovenskej republiky a poslanci Národnej rady Slovenskej republiky si neosvojili predložiť na rokovanie Národnej rady Slovenskej republiky návrh Ministerstva školstva Slovenskej republiky, ktorým sa mali v rozpočtových kapitolách krajských úradov upraviť účelové finančné prostriedky – bežné transfery pre stredné odborné učilištia a strediská praktického vyučovania v zmysle dohodnutej metodiky, predkladá Ministerstvo školstva Slovenskej republiky na rokovanie vlády Slovenskej republiky návrh na prerozdelenie predmetných finančných prostriedkov. 
Ministerstvo školstva Slovenskej republiky v zmysle § 58 školského zákona riadi pokusné overovanie organizácie, foriem i obsahu výchovy a vzdelávania na základnej škole, na stredných školách a na školách pre mládež vyžadujúcu osobitnú starostlivosť. Riadi aj pokusné overovanie spôsobu a riadenia týchto škôl. V uvedenej súvislosti, ako aj v rámci racionalizácie siete stredných škôl, Ministerstvo školstva Slovenskej republiky pokusne overuje združené stredné školy. Združené stredné školy vznikli zlúčením dvoch samostatných druhov stredných škôl do jedného právneho subjektu. Zväčša ide o zlúčenie strednej odbornej školy a stredného odborného učilišťa, pričom združená stredná škola je príspevkovou organizáciou. Overovanie prebieha u stredných škôl, kde zriaďovateľom strednej odbornej školy bol krajský úrad a zriaďovateľom stredného odborného učilišťa bolo Ministerstvo školstva Slovenskej republiky, resp. krajský úrad. 
Združené stredné školy sú v rámci odvetvovej klasifikácie rozpočtových výdavkov v rozpočtových kapitolách krajských úradov rôzne vykazované. Niektoré krajské úrady ich vykazujú na paragrafe stredných odborných škôl - §4004, iné na paragrafe stredných odborných učilíšť - §4005 (samostatný paragraf nebolo možné prideliť, nakoľko doposiaľ nebola schválená novela školského zákona, ktorá by združené stredné školy zaradila do sústavy škôl). Po dohode s Ministerstvom financií Slovenskej republiky navrhujeme združené stredné školy vykazovať na paragrafe stredných odborných škôl. 
Vychádzajúc zo záväzných ukazovateľov štátneho rozpočtu na rok 2001 a na základe vyššie uvedeného, navrhuje Ministerstvo školstva Slovenskej republiky v rámci jednotlivých rozpočtových kapitol krajských úradov realizovať nasledujúce rozpočtové úpravy v oblasti bežných transferov v odvetví školstva a účelových finančných prostriedkov - bežných transferov pre stredné odborné učilištia a strediská praktického vyučovania ( v tis. Sk): 
Tabuľka č.1
K r a j e	Štátny rozpočet 2001	Návrh rozpočtu MŠ SR 2001	
	účelov. SOU
§ 4005	združ. školy
§ 4005	účelov. SOU
§ 4005	združ. školy
§ 4005	
1.	2.	3.	4.	5.	
Bratislava	334 056	 	292 371	66 766	
Trnava	307 398	54 150	302 670	49 128	
Trenčín	495 199	 	401 225	91 646	
Nitra	468 958	 	465 233	0	
Žilina	522 209	 	466 225	46 442	
Ban.Bystrica	475 164	 	473 222	0	
Prešov	535 165	 	500 584	32 158	
Košice	447 521	17 350	422 172	20 838	
S p o l u :	3 585 670	71 500	3 323 702	306 978	
Tabuľka č. 2
 	Navrhovaná úprava MŠ SR	Tolerancia	Konečná úprava	
	účelov.SOU
§ 4005	združ. školy
§ 4005	bežný transfer	5 %	účelov.SOU
§ 4005	združ. školy
§ 4005	bežný transfer	
1.	2.	3.	4.	5.	6.	7.	8.	
Bratislava	- 41 685	66 766	25 081	2 769	-43 886	66 198 	22 312	
Trnava	- 4 728	- 5 022	– 9 750	3 413	- 1 774	- 4 563	- 6 332	
Trenčín	- 93 974	91 646	– 2 328	4 116	- 92 205	92 205	0	
Nitra	- 3 725	0	– 3 725	3 952	0	0	0	
Žilina	- 55 984	46 442	– 9 542	4 217	- 52 200	46 876	- 5 324	
B.Bystrica	- 1 942	0	–1 942	3 278	0 	0	0	
Prešov	- 34 581	32 158	– 2 423	4 536	- 32 339	32 339	0	
Košice	- 25 349	3 488	– 21 861 	3 755	- 21 811	3 706	- 18 106	
S p o l u :	- 261 968	235 478	– 26 490	 	- 244 215	236 761	- 7 450	
V tabuľke č.1 v stl. č. 2 sú uvedené účelové finančné prostriedky – bežné transfery stredných odborných učilíšť a stredísk praktického vyučovania schválené zákonom o štátnom rozpočte na rok 2001, pričom v kapitolách krajských úradov Bratislava, Trenčín, Žilina a Prešov ide o sumu, v ktorej sú premietnuté aj finančné prostriedky určené pre združené stredné školy.
V tabuľke č.1 v stl. č. 3 sú uvedené finančné prostriedky, s ktorými rozpočtové kapitoly krajských úradov v Trnave a v Košiciach uvažujú pre združené stredné školy. 
Návrh bežných transferov pre stredné odborné učilištia a strediská praktického vyučovania vypracovaný na základe dohodnutej metodiky je uvedený v stl. č. 4 a návrh bežných transferov pre združené stredné školy je uvedený v stl. č. 5 tabuľky č. 1.
Súčasne vykazovaná celková suma na financovanie stredných odborných učilíšť a stredísk praktického vyučovania ako aj združených stredných škôl na rok 2001 predstavuje 3 657 170 tis. Sk (stl. č. 2. a stl. č. 3). Návrh vypracovaný na základe dohodnutej metodiky predpokladá na uvedený účel rozdeliť sumu 3 630 680 tis. Sk. Táto suma vychádza z vládneho návrhu štátneho rozpočtu na rok 2001. K jej zvýšeniu na súčasných 3 657 170 tis. Sk došlo v dôsledku toho, že v rámci kapitol krajských úradov v Banskej Bystrici a v Prešove bolo Národnou radou Slovenskej republiky schválené navýšenie finančných prostriedkov pre odvetvie školstva premietnuté aj do účelových finančných prostriedkov – bežných transferov pre stredné odborné učilištia a strediská praktického vyučovania. Nakoľko k úprave vládou navrhovaných ukazovateľov štátneho rozpočtu došlo len v kapitolách krajských úradov Banská Bystrica, Prešov a Košice, nebolo možné vstúpiť do kapitol ostatných krajských úradov a účelové finančné prostriedky - bežné transfery pre stredné odborné učilištia a strediská praktického vyučovania upraviť podľa navrhovanej metodiky. 
Úpravy ukazovateľov štátneho rozpočtu vyplývajúce z vyššie uvedeného sú v tabuľke č. 2. stl. č.2-4. Ministerstvo školstva Slovenskej republiky zároveň navrhuje zohľadniť pripomienky krajských úradov a pri financovaní prípravy štátnych žiakov podľa prijatej metodiky umožniť toleranciu do 5% ( tabuľka č. 2, stl. 5). Konečný návrh úprav ukazovateľov štátneho rozpočtu v jednotlivých kapitolách krajských úradov je uvedený v tabuľke č. 2, stl. 6-8. Návrh úprav záväzných ukazovateľov štátneho rozpočtu je hrubo vyznačený. 
Návrh na prerozdelenie účelových finančných prostriedkov – bežných transferov pre stredné odborné učilištia a strediská praktického vyučovania podľa jednotlivých zriaďovateľov je uvedený v prílohe. Úpravy rozpisu na jednotlivé organizácie v zmysle dohodnutej metodiky vykonávajú krajské úrady po dohode s príslušnými zriaďovateľmi.